text: Venstrepressen vil købe Berlingske ud 
  15 maj 2013 kl. 08.41
  Den Sydvestjyske Venstrepresse (DSVP) forhandler om at købe Berlingske Medias halvdel af Syddanske Medier, oplyser Berlingske-koncernchef Lisbeth Knudsen.
  Forhandlingerne kan føre til, at Berlingske Media sælger 50 procent af Syddanske Medier og 100 procent af fem ugeaviser i Syd- og Sønderjylland, Dagbladet Ringkøbing-Skjern, Ugeavisen Ringkøbing, Ugeposten Skjern og Jysk Avistryk i Vonsild samt en andel af ugeavisen Vesterhavsposten til Den Sydvestjyske Venstrepresse.
  Syddanske Medier udgiver blandt andet dagbladet JydskeVestkysten.
  
  Konsolidering
  - Alle tænker i konsolidering i mediehusene lige nu for at klare udfordringerne i markedet, og det giver god mening for os at bidrage til, at der kan ske en fornuftig konsolidering i det syd- og sønderjyske område, siger Lisbeth Knudsen.
  - Vi har i forvejen haft et godt samarbejde med Den Sydvestjyske Venstrepresse i en årrække, og det giver god forretningsmæssig mening at lægge vores aktiviteter og DSVP's aktiviteter sammen for at skabe et stærkt regionalt mediehus, tilføjer hun.
  